Domenico Pozzovivo

Domenico Pozzovivo (s. 30. marraskuuta 1982 Policoro, Italia) on italialainen maantiepyöräilijä, joka edustaa UCI World Tour -tasolla kilpailevaa Team Qhubeka Assos-joukkuetta. Hän aloitti ammattilaisuransa vuonna 2005 ja edusti vuoteen 2012 tallia, joka tunnettiin tuona aikana nimillä Ceramica Panaria, CSF Group-Navigare ja Colnago-CSF Inox. Vuosina 2012–2017 hän edusti Ag2r-La Mondialea, 2018−2019 Bahrain-Meridaa, vuosina 2020–2021 NTT Pro Cycling / Team Qhubeka Assosia ja vuodesta 2022 Intermarché - Wanty - Gobert Matériaux -joukkuetta.

Pozzovivo sijoittui vuonna 2007 kolmanneksi Settimana Ciclista Lombarda -etappikilpailussa. Saman vuoden Italian ympäriajossa hän oli seitsemästoista ja nuorten kilpailussa kolmas. Vuonna 2008 Pozzovivo sijoittui kolmanneksi Giro del Trentino -kilpailussa. Italian ympäriajossa hän sijoittui vuoristossa ajetulla 15. etapilla toiseksi tallitoverinsa Emanuele Sellan jälkeen. Kokonaiskilpailussa hän sijoittui yhdeksänneksi. 

Vuonna 2009 Pozzovivo voitti Settimana Ciclista Lombarda -kilpailun viidennen etapin. Lisäksi hän oli toinen Brixia Tour -etappikilpailussa ja kolmas Slovenian ympäriajossa. Vuonna 2010 hän voitti Giro del Trentinon neljännen etapin ja oli kokonaiskilpailussa kolmas. Brixia Tourissa hän voitti toisen etapin. Tre Valli Varesine -kilpailussa hän oli toinen. Vuonna 2011 hän voitti Brixia Tourin neljännen osuuden ja sijoittui kokonaiskilpailussa toiseksi. Hän oli jälleen toinen Tre Valli Varesinessa. Lombardian ympäriajossa hän sijoittui kuudenneksi. 

Pozzovivo voitti 2012 Giro del Trentinon kokonais- ja mäkikirikilpailun sekä kolmannen etapin. Saman vuoden Italian ympäriajossa hän voitti kahdeksannen etapin ja sijoittui kokonaiskilpailussa kahdeksanneksi. Slovenian ympäriajossa hän voitti kolmannen etapin ja sijoittui kokonaiskilpailussa toiseksi. 

Pozzovivo sijoittui Italian ympäriajossa 2013 kymmenenneksi. Saman vuoden Espanjan ympäriajossa hän oli kolmas sekä toisella että aika-ajona ajetulla 11. etapilla. Kokonaiskilpailussa hän sijoittui kuudenneksi. Vuonna 2014 hän oli kuudes Tirreno–Adriaticossa, toinen Giro del Trentinossa ja viides Liège–Bastogne–Liègessä. Italian ympäriajossa hän sijoittui kokonaiskilpailussa viidenneksi ja yhdeksännellä etapilla kolmanneksi. 

Pozzovivo sijoittui 2015 Tour Down Underissa kuudenneksi. Katalonian ympäriajossa hän oli kokonaiskilpailussa kolmas ja voitti kolmannen etapin. Hän voitti Giro del Trentinon kolmannen etapin. Liège–Bastogne–Liègessä hän oli kahdeksas, Sveitsin ympäriajossa viides ja Espanjan ympäriajossa yhdestoista. Italian ympäriajossa 2016 hän sijoittui 20:nneksi.

Pozzovivo sijoittui vuonna 2017 kolmanneksi Tour of the Alps -etappikilpailussa, aiemmalta nimeltään Giro del Trentino. Saman vuoden Italian ympäriajossa hän oli kuudes. Sveitsin ympäriajossa 2017 hän voitti kuudennen etapin ja sijoittui kokonaiskilpailussa neljänneksi. Hän oli samana vuonna kuudes sekä Puolan että Lombardian ympäriajossa.

Pozzovivo sijoittui 2018 Tour of the Alps -kilpailussa toiseksi ja Liège–Bastogne–Liègessä viidenneksi. Italian ympäriajossa 2018 hän sijoittui kokonaiskilpailussa viidenneksi ja 14. etapilla kolmanneksi. Saman vuoden Ranskan ympäriajossa hän oli kahdeksastoista ja Lombardian ympäriajossa kahdeksas. Vuonna 2019 hän sijoittui Omanin ympäriajossa toiseksi ja Italian ympäriajossa 19:nneksi. Seuraavan vuoden Italian ympäriajossa hän oli yhdestoista ja Sveitsin ympäriajossa 2021 kuudes. Italian ympäriajossa 2022 hän sijoittui kahdeksanneksi ja saman vuoden Giro dell'Emiliassa kolmanneksi.

Lähteet 
Domenico Pozzovivo Trap-Friis -tietokannassa 
Domenico Pozzovivo Cycling Archives -tietokannassa 
Domenico Pozzovivo Pro Cycling Stats -sivustolla 

Italialaiset maantiepyöräilijät
Vuonna 1982 syntyneet
Elävät henkilöt